UZZIŅA

Rīgā

19.04.2021. Nr. 31.1-8.5/8.5.2/56806

Uz 01.03.2021. Nr. b/n

FP

Par uzziņas sniegšanu

Valsts ieņēmumu dienests ir izskatījis FP,personas kods …(turpmāk – Iesniedzējs) 2021.gada 1.marta iesniegumu par uzziņas sniegšanu (turpmāk – iesniegums) par valsts sociālās apdrošināšanas obligāto iemaksu piemērošanu atlīdzībai par valdes locekļa pienākumu izpildi Luksemburgā, kas adresēts arī Valsts sociālās apdrošināšanas aģentūrai un savas kompetences ietvaros sniedz šādu uzziņu.

Pamatojoties uz Administratīvā procesa likuma 98. pantu, Iesniedzējs vēršas Valsts ieņēmumu dienestā (turpmāk – VID) un Valsts sociālās apdrošināšanas aģentūrā (turpmāk tekstā – VSAA), valsts iestādēs, kuras administrē valsts sociālās apdrošināšanas obligātās iemaksas (turpmāk tekstā – VSAOI), ar lūgumu sniegt uzziņu par VSAOI piemērošanu atlīdzībai, kuru Iesniedzējs saņem par valdes locekļa pienākumu izpildi Luksemburgā.

Lai VID un VSAA varētu sniegt uzziņu, Iesniedzējs zemāk sniedz situācijas aprakstu ar savu izpratni par normatīvo aktu piemērošanu faktiskajā situācijā.

**SITUĀCIJAS APRAKSTS**

Iesniedzējs ir Latvijas Republikas nodokļu rezidents. Kopš 2020. gada 1. oktobra Iesniedzējam ir noslēgti līgumi ar Luksemburgas uzņēmumiem –X S.A., XX S.A., XXX S.A. (turpmāk tekstā – Luksemburgas uzņēmumi) – par valdes locekļa pienākumu izpildi.

Atbilstoši Luksemburgas normatīvajiem aktiem un starp Iesniedzēju un Luksemburgas uzņēmumiem noslēgto līgumu nosacījumiem, valdes loceklis tiek uzskatīts par pašnodarbināto personu. Līdz ar to saskaņā ar Luksemburgas normatīvajiem aktiem Luksemburgas uzņēmumiem, izmaksājot Iesniedzējam atlīdzību par valdes locekļa pienākumu izpildi, ir pienākums ieturēt tikai iedzīvotāju ienākuma nodokli Luksemburgā no valdes locekļa atlīdzības. Valdes loceklis ir pats atbildīgs par VSAOI samaksu pašnodarbinātās personas statusā.

Iesniedzējs lūdz ņemt vērā, ka ir arī darba ņēmējs Latvijas Republikas uzņēmumā AS “X”, kā arī padomes loceklis Bulgārijas uzņēmumā Y Bank. Savus darba pienākumus AS “X” labā Iesniedzējs veic, galvenokārt, Latvijas Republikā. Savukārt, valdes locekļa pienākumus Luksemburgas uzņēmumu labā Iesniedzējs veic, fiziski atrodoties Luksemburgā vai ievērojot esošo Covid-19 situāciju – attālināti. Savus darba pienākumus Iesniedzējs veic vairākās valstīs, tomēr lielākā daļa no darba laika, fiziski pildot savus darba pienākumus, tiek pavadīta Latvijas Republikā.

Iesniedzējs vēlas uzsvērt, ka kopš 2018. gada 23. oktobra ir reģistrēts kā saimnieciskās darbības veicējs Latvijas Republikā, veicot konsultēšanu komercdarbībā un vadībzinībās.

Iesniedzējs iesniegumā norāda, ka šīs vēstules mērķis ir saskaņot VSAOI veikšanas kārtību atlīdzībai, kuru Iesniedzējs saņem par valdes locekļa pienākumu izpildi Luksemburgas uzņēmumos.

**NORMATĪVO AKTU PIEMĒROŠANA**

**1. Piemērojamie tiesību akti**

Latvijas Republikā, tāpat kā Luksemburgā, ir tieši piemērojama Eiropas Parlamenta un Padomes Regula (EK) Nr. 883/2004 (turpmāk tekstā – Regula 883/2004).

Saskaņā ar Regulas 883/2004 1. panta a) un b) punktiem “darbība nodarbinātas personas statusā” vai “darbība pašnodarbinātas personas statusā” ir katra darbība vai līdzvērtīga situācija, ko par tādu uzskata tās dalībvalsts sociālās nodrošināšanas tiesību aktu piemērošanas nolūkā, kurā tiek veikta minētā darbība vai pastāv līdzvērtīga situācija.

Attiecīgi, ņemot vērā, ka atbilstoši Luksemburgas normatīvajiem aktiem[[1]](#footnote-1) valdes locekļa pienākumu izpilde ir darbība pašnodarbinātas personas statusā, saskaņā ar Regulu 883/2004 atlīdzība par valdes locekļu pienākumu izpildi Luksemburgas uzņēmumos ir pašnodarbinātas personas ienākums. Tādējādi saskaņā ar Regulu 883/2004 sociālās apdrošināšanas iemaksas par valdes locekļa pienākumu izpildi Luksemburgā reģistrētā uzņēmumā veicamas pašnodarbinātās personas statusā.

Regulas 883/2004 11. pants uzsver, ka personas, uz kurām attiecas šī regula, ir pakļautas tikai vienas dalībvalsts tiesību aktiem. Šos tiesību aktus nosaka saskaņā ar šo sadaļu. Persona, kas veic darbību nodarbinātas vai pašnodarbinātas personas statusā kādā dalībvalstī, ir pakļauta minētās dalībvalsts tiesību aktiem, izņemot, ja Regulas 12.-16. pants nosaka citādāk (Regulas 883/2004 11. panta trešās daļas a) punkts).

Persona, kas parasti veic darbību nodarbinātas personas statusā un darbību pašnodarbinātas personas statusā dažādās dalībvalstīs, ir pakļauta tās dalībvalsts tiesību aktiem, kur tā veic darbību nodarbinātas personas statusā, vai, ja viņa veic šādu darbību divās vai vairāk dalībvalstīs, – tiesību aktiem, ko nosaka saskaņā ar Regulas 883/2004 13. panta 1. punktu.[[2]](#footnote-2)

Iesniedzējs iesniegumā norāda, ka ņemot vērā, ka Iesniedzējs veic darbību Latvijas Republikā nodarbinātas personas statusā uzņēmumā AS “X”, kā arī darbību pašnodarbinātas personas statusā gan Latvijā, gan Luksemburgā, šajā gadījumā būtu piemērojams Regulas 883/2004 13. panta 1. punkts.

Uz personu, kas parasti veic darbību nodarbinātas personas statusā divās vai vairāk dalībvalstīs, attiecas:

a) dzīvesvietas dalībvalsts tiesību akti, ja viņa šajā dalībvalstī veic būtisku savas darbības daļu; vai

b) ja viņa dzīvesvietas dalībvalstī neveic būtisku savas darbības daļu:

i. tās dalībvalsts tiesību akti, kurā ir uzņēmuma vai darba devēja juridiskā adrese vai uzņēmējdarbības vieta, ja šo personu nodarbina viens uzņēmums vai darba devējs; vai

ii. tās dalībvalsts tiesību akti, kurā ir uzņēmumu vai darba devēju juridiskā adrese vai uzņēmējdarbības vieta, ja šo personu nodarbina divi vai vairāk uzņēmumi vai darba devēji, kuru juridiskā adrese vai uzņēmējdarbības

iii. tās dalībvalsts tiesību akti, kurā ir uzņēmuma vai darba devēja juridiskā adrese vai uzņēmējdarbības vieta ārpus attiecīgās personas dzīvesvietas dalībvalsts, ja šo personu nodarbina divi vai vairāk uzņēmumi vai darba devēji, kuru juridiskā adrese vai uzņēmējdarbības vieta ir divās dalībvalstīs, no kurām viena ir dzīvesvietas dalībvalsts; vai

iv. dzīvesvietas dalībvalsts tiesību akti, ja šo personu nodarbina divi vai vairāk uzņēmumi vai darba devēji, vismaz diviem no kuriem juridiskā adrese vai uzņēmējdarbības vieta ir dažādās dalībvalstīs ārpus dzīvesvietas dalībvalsts.[[3]](#footnote-3)

Būtiska darbības daļa nozīmē, ka vismaz 25% personas darba laika ir pavadīti dzīvesvietas dalībvalstī un/vai vismaz 25% personas atalgojuma ir nopelnīti dzīvesvietas dalībvalstī.[[4]](#footnote-4)

Iesniedzējs lūdz ņemt vērā, ka pavada vairāk kā 25% no sava darba laika dzīvesvietas valstī – Latvijas Republikā, līdz ar to Regulas 883/2004 13. panta pirmās daļas “a” punkts izpildās un Iesniedzējs ir pakļauts Latvijas Republikas sociālās Eiropas Parlamenta un Padomes Regula (EK) Nr. 883/2004 13. panta pirmā daļa apdrošināšanas sistēmai. Attiecīgi Iesniedzējs secina, ka VSAOI no atlīdzības, kuru izmaksā Luksemburgas uzņēmumi par valdes locekļa pienākumu izpildi pašnodarbinātas personas statusā Luksemburgā, jāveic Latvijas Republikā atbilstoši Latvijas Republikas normatīvajiem aktiem, kuri nosaka VSAOI samaksas kārtību.

**2. VSAOI samaksas kārtība**

Saskaņā ar likuma “Par valsts sociālo apdrošināšanu” (turpmāk tekstā – VSA likums) 1. panta trešās h) punktu pašnodarbinātais ir persona, kura gūst ienākumu (vai ieņēmumus) kā cita fiziskā persona, kuras pastāvīgā Eiropas Parlamenta un Padomes Regula (EK) Nr. 883/2004 13. panta pirmā daļa dzīvesvieta ir Latvijas Republikā un kura reģistrējusies kā saimnieciskajā darbībā gūtā ienākuma nodokļa maksātāja.

Iesniedzējs vēlās norādīt, ka Iesniedzēja pastāvīgā dzīvesvieta ir Latvijas Republikā, kā arī Iesniedzējs ir reģistrēts kā saimnieciskās darbības veicējs. Tādējādi, saskaņā ar Latvijas Republikas normatīvajiem aktiem ir uzskatāms par Eiropas Parlamenta un Padomes Regula (EK) Nr. 883/2004 13. panta pirmā daļa pašnodarbināto personu.

Latvijas Republikas sociālajai apdrošināšanai obligāti ir pakļauti visi 15 gadu vecumu sasniegušie darba ņēmēji, kurus nodarbina darba devējs <…> un pašnodarbinātie.[[5]](#footnote-5) Attiecīgi, Iesniedzējs ir pakļauts obligātajai sociālajai apdrošināšanai kā pašnodarbinātā persona.

Iesniedzējs iesniegumā norāda, ka pamatojoties uz VSA likuma 14. panta otro daļu, pašnodarbinātā obligāto iemaksu objekts ir brīvi izraudzīti ienākumi no preču ražošanas, darbu izpildes, pakalpojumu sniegšanas, radošās un profesionālās darbības un citi ienākumi no saimnieciskās darbības, izņemot ienākumu, kuru fiziskā persona, kas minēta šā likuma 6. panta septītajā, vienpadsmitajā vai trīspadsmitajā daļā, gūst no zemnieku (zvejnieku) saimniecības, sava nekustamā īpašuma, personīgajā palīgsaimniecībā vai piemājas saimniecībā pašas saražotās produkcijas, autortiesībām un blakustiesībām.

Ņemot vērā Regulas 883/2004 1. panta b) punkta nosacījumus attiecībā uz darbības klasificēšanu par darbību pašnodarbinātas personas statusā, atlīdzība, kuru Iesniedzējam izmaksā Luksemburgas uzņēmumi par valdes locekļa pienākumu izpildi, ir uzskatāma par pašnodarbinātās personas ienākumu. Tādējādi, atlīdzība ir pakļauta VSAOI uzlikšanai Latvijā kā ienākums no saimnieciskās darbības.

**SECINĀJUMI**

Pamatojoties uz šajā vēstulē iekļauto argumentāciju, Iesniedzējs lūdz VID un VSAA apstiprināt izpratnes pareizību, ka:

1. Saskaņā ar Regulas 883/2004 1. panta b) punktu darbība pašnodarbinātas personas statusā ir darbība, ko par tādu uzskata tās dalībvalsts sociālās nodrošināšanas tiesību aktu piemērošanas nolūkā, kurā tiek veikta minētā darbība. Tā kā valdes locekļa pienākumu izpilde Luksemburgā uzskatāma par darbību pašnodarbinātas personas statusā, Iesniedzējam, saskaņā ar Regulu 883/2004 jāveic VSAOI par valdes locekļa pienākumu izpildi Luksemburgas uzņēmumos kā pašnodarbinātai personai;

2. Saskaņā ar Regulu 883/2004 Iesniedzējs, ir pakļauts Latvijas Republikas sociālās apdrošināšanas sistēmai un Iesniedzējam ir pienākums veikt VSAOI Latvijā no valdes locekļa atlīdzības Luksemburgas uzņēmumos tādā kārtībā, kāda tā ir noteikta pašnodarbinātai personai Latvijā.

Valsts ieņēmumu dienests, izvērtējot Iesniedzēja iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, un, ņemot vērā Valsts sociālās apdrošināšanas aģentūras 2021.gada 15.aprīļa uzziņā Nr.09-4/7637 sniegto viedokli, sniedz šādu uzziņu.

Likuma “Par valsts sociālo apdrošināšanu” 1.panta 4.punkta b)apakšpunktā noteikts, ka persona, kuru nodarbina citas dalībvalsts darba devējs un kurai saskaņā ar Eiropas Parlamenta un Padomes 2004.gada 29.aprīļa regulas (EK) Nr. [883/2004](http://eur-lex.europa.eu/eli/reg/2004/883/oj/?locale=LV" \t "_blank) par sociālās nodrošināšanas sistēmu koordinēšanu (turpmāk — regula) 11., 12., 13., 14., 15. un 16.pantu piemēro Latvijas Republikas normatīvos aktus ir iekšzemes darba ņēmējs pie darba devēja — ārvalstnieka.

Tostarp likuma “Par valsts sociālo apdrošināšanu” 6.panta septiņpadsmitajā daļā noteikts, ka citas dalībvalsts darba devējs ar personu, kurai saskaņā ar regulas 11., 12., 13., 14., 15. un 16.pantu piemēro Latvijas Republikas normatīvos aktus, var vienoties par to, kādā statusā šī persona veiks obligātās iemaksas: darba ņēmēja statusā vai iekšzemes darba ņēmēja pie darba devēja — ārvalstnieka statusā. Par šādu vienošanos citas dalībvalsts darba devējs informē Valsts ieņēmumu dienestu.

No iesniegumā ietvertās informācijas izriet, ka Luksemburgas uzņēmumiem, izmaksājot Iesniedzējam atlīdzību par valdes locekļa pienākumu izpildi, ir pienākums ieturēt tikai iedzīvotāju ienākuma nodokli Luksemburgā no valdes locekļa atlīdzības, savukārt valdes loceklis ir pats atbildīgs par valsts sociālās apdrošināšanas obligāto iemaksu (turpmāk – obligātās iemaksas) veikšanu.

Tādējādi Iesniedzējam obligātās iemaksas jāveic pašam kā iekšzemes darba ņēmējam pie darba devēja – ārvalstnieka.

Atbilstoši likuma “Par valsts sociālo apdrošināšanu” 13.panta ceturtajai daļai,  iekšzemes darba ņēmēji pie darba devēja — ārvalstnieka un ārvalstu darba ņēmēji pie darba devēja — ārvalstnieka reģistrējas Valsts ieņēmumu dienesta Nodokļu maksātāju reģistrā Ministru kabineta noteiktajā kārtībā 10 dienu laikā no statusa iegūšanas dienas.

Likuma “Par valsts sociālo apdrošināšanu” 14.panta ceturtajā daļā un 20.panta septītajā daļā noteikts, ka iekšzemes darba ņēmēja pie darba devēja — ārvalstnieka un ārvalstu darba ņēmēja pie darba devēja — ārvalstnieka obligāto iemaksu objekts ir saņemtā atlīdzība. Iekšzemes darba ņēmējs pie darba devēja — ārvalstnieka:

1) aprēķina obligāto iemaksu, reizinot obligāto iemaksu objektu ar šā likuma [18.pantā](https://likumi.lv/ta/id/45466" \l "p18) noteikto obligāto iemaksu likmi;

2) ja šis darba ņēmējs sasniedzis vecumu, kas dod tiesības saņemt valsts vecuma pensiju, vai viņam ir piešķirta valsts vecuma pensija (tai skaitā priekšlaicīgi), aprēķina obligāto iemaksu, reizinot obligāto iemaksu objektu ar šā likuma [18.pantā](https://likumi.lv/ta/id/45466" \l "p18) noteikto obligāto iemaksu likmi, izņemot likmi, kāda noteikta apdrošināšanai pret bezdarbu un invaliditātes apdrošināšanai;

3) ja šis darba ņēmējs ir izdienas pensijas saņēmējs vai persona ar invaliditāti — valsts speciālās pensijas saņēmējs, aprēķina obligāto iemaksu, reizinot obligāto iemaksu objektu ar šā likuma [18.pantā](https://likumi.lv/ta/id/45466" \l "p18) noteikto obligāto iemaksu likmi, izņemot likmi, kāda noteikta apdrošināšanai pret bezdarbu.

Likuma “Par valsts sociālo apdrošināšanu” 21.panta ceturtā daļa nosaka, ka iekšzemes darba ņēmējs pie darba devēja — ārvalstnieka un ārvalstu darba ņēmējs pie darba devēja — ārvalstnieka veic obligātās iemaksas līdz ceturksnim sekojošā mēneša 23.datumam.

Likuma “Par valsts sociālo apdrošināšanu” 23.panta otrā daļa nosaka, ka  pašnodarbinātajiem, iekšzemes darba ņēmējiem pie darba devēja — ārvalstnieka un ārvalstu darba ņēmējiem pie darba devēja — ārvalstnieka ir pienākums līdz ceturksnim sekojošā mēneša 17. datumam iesniegt Valsts ieņēmumu dienestam ziņojumu par obligāto iemaksu objektu un obligātajām iemaksām Ministru kabineta noteiktajā kārtībā.

Tātad Iesniedzējam jāreģistrējas kā iekšzemes darba ņēmējam pie darba devēja — ārvalstnieka, no saņemtās atlīdzības līdz ceturksnim sekojošā mēneša 23.datumam uz vienoto kontu jāveic obligātas iemaksas un līdz ceturksnim sekojošā mēneša 17. datumam jāiesniedz Valsts ieņēmumu dienestam ziņojumu.

Neapstiprinām Iesniedzēja viedokli, ka obligātas iemaksas jāveic tādā kārtībā, kāda tā ir noteikta pašnodarbinātai personai Latvijā.

Sniedzot uzziņu, tika piemērotas tiesību normas: likuma “Par valsts sociālo apdrošināšanu” 14.punkta b)apakšpunkts, 6.panta septiņpadsmitā daļa, 13.panta ceturtā daļa, 14.panta ceturtā daļa, 20.panta septītā daļa, 21.panta ceturtā daļa 23.panta otrā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I. Jaunzeme

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Luksemburgas 1967.gada 4.decembra Likuma par ieņēmumiem 91.panta pirmās daļas 2.punkts

   https://impotsdirects.public.lu/dam-assets/fr/legislation/LIR/LIR2020.pdf (likums pieejams franču valodā). [↑](#footnote-ref-1)
2. Eiropas Parlamenta un Padomes Regula (EK) Nr. 883/2004 13. panta trešā daļa [↑](#footnote-ref-2)
3. Eiropas Parlamenta un Padomes Regula (EK) Nr. 883/2004 13. panta pirmā daļa [↑](#footnote-ref-3)
4. Eiropas Parlamenta un Padomes Regulas (EK) Nr. 987/2009 14. panta astotā daļa [↑](#footnote-ref-4)
5. Likuma “Par valsts sociālo apdrošināšanu” 5. panta pirmā daļa [↑](#footnote-ref-5)